section_heading: Sadašnjost
paragraph_text: Michael vodi debatu s drugim preživjelima oko toga tko će krenuti s njim prema kampu Drugih. Ne kaže im, naravno, za svoje skrivene namjere, ali inzistira na tome da određeni broj ljudi ide s njim - četvero s popisa kojeg su mu dali Drugi. Kada mu Sawyer kaže da je regrutirao Sayida, Michael se naljuti i u direktnom razgovoru Sayidu kaže da ne ide s njima. S druge strane, Michael nikako ne može nagovoriti Hurleyja da pođe s njim, premda ga podsjeti na smrt Libby. Sayid sumnja da je Michael kompromitiran od strane Drugih te odluči smisliti novi plan skupa s Jackom kako bi dobili prednost. Na plaži Charlie donosi Dharma opremu u kojoj se nalazi cjepivo i pneumatska injekcija za Claire i njezinu bebu Aarona. Kasnije se Charlie bori s gradnjom crkve, a u tom trenutku dolazi pas Vincent noseći u zubima jednu od statua Djevice Marije punu heroina. Charlie slijedi Vincenta do Sawyerove skrivene zalihe i otkriva ostale statute nakon čega ih sve uzima sa sobom i baca u ocean dok ga iz daljine promatra Locke zadovoljan što je Charlie napokon pobijedio vlastite demone. Tijekom pogreba za Libby i Ana Luciju, dok ostali preživjeli stoje oko njihovih grobova, Locke baca svoje štake i počne ponovno hodati bez njih. Nakon što kaže nekoliko riječi o Libby, Hurley kaže Michaelu da će ići s njim do kampa Drugih. U tom trenutku pogreb je prekinut kada Sun iznenadno kaže da se otoku približava jahta.